b'\n_START_ARTICLE_\nFelzi\xc4\x8dnost\n_START_PARAGRAPH_\nFelzi\xc4\x8dnost je izraz, s katerim se v mineralogiji in geologiji ozna\xc4\x8duje silikatne minerale, magme in kamnine z veliko vsebnostjo lahkih elementov silicija, kisika, aluminija, natrija in kalija. Izraz je sestavljen iz angle\xc5\xa1kih besed feldspar (kalijev glinenec oziroma ortoklaz) in silica (kremen, SiO\xe2\x82\x82)._NEWLINE_Felzi\xc4\x8dni minerali so obi\xc4\x8dajno svetlo obarvani in imajo gostoto manj\xc5\xa1o od 3 g/cm\xc2\xb3. Mednje spadajo na primer kremen, sljude (muskovit), ortoklaz in natrijev plagioklaz. Najpogostej\xc5\xa1a felzi\xc4\x8dna kamnina je granit._NEWLINE_Kot sinonim za felzi\xc4\x8den se je v\xc4\x8dasih uporabljal izraz kisel, s katerim so ozna\xc4\x8devali kamnine z ve\xc4\x8d kot 63\xc2\xa0% SiO\xe2\x82\x82. Izraz kisel se je opustil, ker temelji na napa\xc4\x8dni predpostavki iz 19. stoletja, da je silicij v mineralih in kamninah vezan kot silicijeva kislina.'